**Prečo mám rád slovenčinu, prečo mám rád Slovensko**

**Svet naopak**

Úvaha

Svet je momentálne celý naopak. Ešte pred šiestimi týždňami som slobodne lyžoval na Kubínskej Holi a nič ma netrápilo. Vedľa nás sa rozkrikovala temperamentná Talianka v dlhom kabáte. O víruse zvanom korona som už počul a vedel som, že sa začal rozmáhať v Taliansku, ale bolo to tak vzdialené, že vtedy sme si len zo srandy pomysleli: poďme od nej preč, v Taliansku je koronavírus. Ale teraz už nič nie je sranda. Teraz je svet naopak.

Kedysi sme sa mohli len tak slobodne ísť prejsť do prírody s kamarátmi, s rodinnými známymi a robili sme to často. Mám rád slovenskú prírodu. Hocikedy sme mohli nakupovať. Teraz v priebehu pár dní sa svet zmenil tak neuveriteľne, že nesmieme vychádzať z domu bez ochranného rúška na tvári a nesmieme vychádzať, ak na to nemáme dôvod. Kiná a obchodné centrá sú zatvorené a nemôžeme sa ani stretávať s kamarátmi. Všetci sme uzavretí doma, v bezpečí. Nedá sa ani cestovať do iných krajín, spoznávať nepoznané, ochutnať chute cudziny. Je to zrazu tak vzdialené a nedosiahnuteľné, že si ani netuším, kedy sa to všetko skončí a či sa vôbec niekam ešte dostaneme. Všetko je naopak, ani do školy nechodíme. Učíme sa z domu. Je to pre nás všetkých výzva. Aj pre učiteľov, aj pre žiakov. Čo sa týka vzťahov, ľudia sa boja druhých ľudí a držia si odstup, celé je to zvláštne. Nik nikomu už ani ruku radšej nepodá. Celé mi to pripadá ako z amerického filmu. Len netušíme, kedy zazvoní zvonec a tejto doby bude už koniec. Dočkáme sa? Stále rozmýšľam, že toto celé musí mať nejaký zmysel. Niekto tam hore to má určite naplánované a má svoj zámer. Chce nás niečo naučiť alebo len potrestať?

Uvažoval som nad tým, že toto celé prežívame, aby si ľudia začali vážiť život a to, čo majú, pretože asi nám bolo už príliš dobre a všetko sme brali ako samozrejmosť a všetko sme mali na dosah.

Napriek svetu naopak sa príroda tomu zjavne teší. V Benátkach sa tak vyčistila voda, že vidno na dno kanálov a nad Čínou sa vyčistilo nebo. V Tibete dokonca ľudia po tridsiatich rokoch vidia Himaláje aj z diaľky. Ako keby si to príroda s ľudstvom vybavila a dala mu príručku. Tak teda je otázne či je naopak svet, alebo zmýšľanie ľudí.

**Lukáš Soukup, 9.B, Základná škola A. Sládkoviča Sliač**